b'\n_START_ARTICLE_\nVrednotenje zdravstvenih tehnologij\n_START_PARAGRAPH_\nVredn\xc3\xb4tenje zdr\xc3\xa1vstvenih tehnolog\xc3\xadj (VZT, angl. HTA, health technology assessment) pomeni postopek, ki sistemati\xc4\x8dno, pregledno in nepristransko zdru\xc5\xbeuje informacije o medicinskih, socialnih, ekonomskih in eti\xc4\x8dnih vpra\xc5\xa1anjih v zvezi z uporabo zdravstvene tehnologije.  V prvi vrsti je VZT namenjeno ocenjevanju relativne u\xc4\x8dinkovitosti zdravil, medicinskih pripomo\xc4\x8dkov in drugih zdravstvenih tehnologij. Z uporabo znanstvenih pristopov se ovrednoti dodan vrednost dolo\xc4\x8denega z zdravjem povezanega izdelka ali storitve v primerjavi s standardnim ali drugim primerjalnim pristopom k obravnavi istega zdravstvenega problema. Rezultati oziroma izidi VZT slu\xc5\xbeijo kot osnova za nadaljnje ekonomske ocene izdelka ali storitve ter podpirajo nadaljnje odlo\xc4\x8ditve glede cen in financiranja izdelkov in storitev iz javnih sredstev.\n_START_SECTION_\nVZT v Sloveniji in EU\n_START_PARAGRAPH_\nLeta 2004 sta Evropska komisija in Svet ministrov dolo\xc4\x8dila vrednotenje zdravstvenih tehnologij kot politi\xc4\x8dno prioriteto, s tem prepoznala potrebo po ustanovitvi vzdr\xc5\xbene evropske mre\xc5\xbee za vrednotenje zdravstvenih tehnologij. Na ravni Evropske unije je bil ustanovljen projekt EUnetHTA, v katerem sodeluje tudi Slovenija, in sicer so v projekt vklju\xc4\x8deni naslednje slovenske ustanove: Javna agencija za zdravila in medicinske pripomo\xc4\x8dke, Nacionalni in\xc5\xa1titut za javno zdravje in Ministrstvo  za zdravje. V Republiki Sloveniji se VZT trenutno \xc5\xa1e ne izvaja v posebni ustanovi._NEWLINE_Veliko evropskih dr\xc5\xbeav ima javne agencije za VZT. Te ustanove zdru\xc5\xbeuje sistemati\xc4\x8den in pregleden proces za povzemanje informacij medicinskega, sociolo\xc5\xa1kega in ekonomskega zna\xc4\x8daja o uvajanju ter raz\xc5\xa1irjanju novih_NEWLINE_zdravstvenih tehnologij. Vloge javnih agencij za VZT se med dr\xc5\xbeavami razlikujejo. Na primer angle\xc5\xa1ki Nacionalni in\xc5\xa1titut za zdravje in klini\xc4\x8dno odli\xc4\x8dnost (NICE) pripravlja obvezne smernice za vlado oziroma Nacionalno zdravstveno slu\xc5\xbebo ter s tem odlo\xc4\x8da o uvajanju novih in ohranjanju obstoje\xc4\x8dih zdravstvenih tehnologij, drugod pa je upo\xc5\xa1tevanje priporo\xc4\x8dil VZT prostovoljno.'